OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

Obdavčitev energentov in električne energije v Uniji ureja Direktiva Sveta 2003/96/ES ([1]) (v nadaljnjem besedilu: Direktiva o obdavčitvi energije ali Direktiva).

V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije državi članici soglasno dovoli uvedbo nadaljnjih izjem ali znižanj stopnje obdavčitve zaradi upoštevanja posebnih politik.

Cilj tega predloga je Združenemu kraljestvu dovoliti, da uvede znižane stopnje trošarine za pogonska goriva, ki se uporabljajo kot pogonsko sredstvo (in sicer neosvinčeni bencin in plinsko olje), na naslednjih geografskih območjih, opredeljenih v zahtevi Združenega kraljestva s sklicevanjem na poštne številke: IV54 (Strathcarron, Highland – Škotska), IV26 (Ullapool, Highland – Škotska), IV27 (Lairg, Highland – Škotska), NE48 (Hexham, Northumberland – Anglija), PH41 (Mallaig, Highland – Škotska), KW12 (Halkirk, Highland – Škotska), PA80 (Oban, Argyll and Bute – Škotska), PH36 (Acharacle, Highland – Škotska), IV22 (Achnasheen, Highland – Škotska), PA38 (Appin, Argyll and Bute – Škotska), PH23 (Carrbridge, Highland – Škotska), PH19 (Dalwhinnie, Highland – Škotska), IV21 (Gairloch, Highland – Škotska), LA17 (Kirkby-in-Furness, Cumbria – Anglija), EX35 (Lynton, Devon – Anglija), IV14 (Strathpeffer, Highland – Škotska), območje, ki ga zajema poštni kraj Hawes (v North Yorkshire – Anglija).

Po podatkih, ki so jih predložili organi Združenega kraljestva, poštne številke omogočajo jasno opredelitev ozemeljske uporabe ukrepa. Sistem poštnih številk velja za Anglijo, Škotsko, Wales in Severno Irsko. V Združenem kraljestvu poštni kraji in poštna okrožja zajemajo po več naselij na nekem območju. Na podeželskih območjih je naselje z največ prebivalci v nekem poštnem okrožju ali poštnem kraju najverjetneje vas. Velikost krajev in okrožij je različna, IV27 je na primer s 3 397 km2 največje poštno okrožje v Združenem kraljestvu. To se precej razlikuje od NE48, ki obsega približno 750 km2. Zahteva za odstopanje se nanaša na najbližje poštne kraje izbranih območij ter širšo enoto lokalne samouprave na območju. Zahteva za odstopanje za IV21 (Gairloch, Highland – Škotska) na primer pomeni, da je poštni kraj v IV21 Gairloch, enota lokalne samouprave pa Highland – Škotska. Poštne kraje pogosto sestavljajo ena ali več vasi in so pogosto poimenovani po eni od vasi, ki se v njih nahajajo.

V spodnji razpredelnici so navedeni imena in številke poštnih krajev in vasi, ki jih zajemajo poštna okrožja, navedena v vlogi:

Poštno okrožje || Poštni kraj(-i) || Vasi

PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny

IV22 || 1: Achnasheen || 4: Achnasheen, Poolewe, Laide, Kinlochewe

IV21 || 1: Gairloch || 5: Gairloch, Badachro, Melvaig, Big Sand, Port Henderson

PH19 || 1: Dalwhinnie || 1: Dalwhinnie

PH23 || 1: Carrbridge || 2: Carrbridge, Bogroy

IV14 || 1: Strathpeffer || 3: Strathpeffer, Contin, Jamestown

PA38 || 1: Appin || 3: Appin, Duror, Portnacroish

LA17 || 1: Kirkby-in-Furness || 1: Kirkby-in-Furness

EX35 ([2]) || 2: Lynton in Lynmouth || 3: Barbrook, Brendon, Lynmouth

IV54 || 1: Strathcarron || 4: Strathcarron, Locharron, Applecross, Shieldaig

IV26 || 1: Ullapool || 1: Achiltibuie

IV27 || ni relevantno || 7: Lairg, Durness, Tongue, Scourie, Lochinver, Kinlochbervie, Talmine

PH41 || ni relevantno || 2: Mallaig, Inverie

KW12 || 1: Halkirk || 1: Halkirk

PA80 || ni relevantno || 3: Lochaline, Morvern, Drimnin

NE48 || ni relevantno || 7: Bellingham, Falstone, Kielder, Wark, Tarset, West Woodburn, Barrasford

Poštno okrožje || Poštni kraj(-i) || Vasi

ni relevantno || Hawes || 2: Gayle, Butterset

V nekaterih primerih (IV27, PH41, OP80, NE48) poštna okrožja ne zajemajo celega poštnega kraja, zato je na voljo le seznam vasi. Za večino območij s seznama sta poštni kraj in poštno okrožje usklajena.

Po podatkih organov Združenega kraljestva je cena goriva na območjih, ki jim je ta ukrep namenjen, povprečno za 100 GBP (približno 128,5 EUR) ([3]) na 1 000 litrov višja od povprečja v drugih delih Združenega kraljestva. Cene so na teh območjih višje zaradi višjih transportnih in distribucijskih stroškov ter majhnega števila prebivalcev. Cilj ukrepa je delno zmanjšati visoke stroške pogonskih goriv na navedenih območjih.

Splošno ozadje

Člen 19(1) Direktive določa, da lahko Svet na predlog Komisije soglasno dovoli kateri koli državi članici uvedbo nadaljnjih izjem ali znižanj stopenj obdavčitve zaradi posebne politike.

Organi Združenega kraljestva so z dopisom z dne 2. februarja 2014 Komisijo obvestili, da nameravajo uporabiti znižano stopnjo obdavčitve neosvinčenega bencina in plinskega olja na prodaj kot pogonsko sredstvo na geografskih območjih, navedenih zgoraj. Znižana stopnja trošarine za gorivo, uporabljeno kot pogonsko sredstvo, bo 50 GBP (približno 64,3 EUR) na 1 000 litrov nižja od standardne stopnje v Združenem kraljestvu (580 GBP ali približno 745,3 EUR), veljala pa bo tako za bencin kot za plinsko olje. To pomeni, da bo znižana stopnja še vedno veliko višja od sedanje najnižje stopnje EU za 1 000 litrov, ki znaša 359 EUR za neosvinčeni bencin in 330 EUR za plinsko olje. Organi Združenega kraljestva so dodatne informacije in pojasnila predložili 3. junija in 17. septembra 2014.

Združeno kraljestvo je zahtevalo odobritev znižanja stopnje za obdobje šestih let, kar je najdaljše obdobje iz člena 19(2) Direktive.

Po navedbah organov Združenega kraljestva je cena goriva na zgoraj navedenih območjih za okoli 100 GBP (približno 128,5 EUR) na 1 000 litrov višja od povprečne cene goriva v preostalem Združenem kraljestvu. Cena na teh območjih je v skladu s cenami na bencinskih črpalkah na otokih, če se ne upošteva znižanje davka, v zvezi s katerimi Združeno kraljestvo uporablja nižji davek, kot je določeno z Izvedbenim Sklepom 2011/776/EU[4]. Znižanje v višini 50 GBP (približno 64,3 EUR) na 1 000 litrov ne bi pokrilo celotne razlike v ceni, bi pa potrošnikom delno nadomestilo višjo ceno, ki jo morajo plačevati.

Pri ocenjevanju upravičenosti zadevnih območij do rabata je treba upoštevati dva ključna dejavnika:

· omejena dostopnost goriva, ki so jo povzročile visoke cene na bencinskih črpalkah in tedenski zaslužki pod povprečjem za Združeno kraljestvo,

· nujnost cestnega goriva kot dela vsakdanjega življenja posameznikov. To je razvidno iz velike odvisnosti od avtomobilov in omejenega dostopa do javnega prevoza in osnovnih storitev.

Glede na statistične podatke, ki so jih predložili organi Združenega kraljestva, povprečni tedenski zaslužki v enotah lokalne samouprave, v katerih se nahajajo izbrana območja, znašajo od 412,10 GBP (528,6 EUR) do 493,30 GBP (633,9 EUR), kar je manj od povprečja v Združenem kraljestvu, ki znaša 518 GBP ([5]) (665,6 EUR). Enote lokalne samouprave, za katere se zbirajo statistični podatki, imajo običajno večji geografski obseg kot območja, za katera se bo ukrep uporabljal. Po navedbah organov Združenega kraljestva je mogoče sklepati, da je dejanski povprečen tedenski zaslužek na zadevnih območjih celo nižji od zneskov, ki so bili na voljo za enote lokalne samouprave. To je posledica prisotnosti večjih gospodarskih družb v glavnih naseljih znotraj enot lokalne samouprave, večinoma več kot 100 milj (160 km) od izbranih zadevnih območij. Viri prihodkov na območjih, ki jih ukrep zajema, so odvisni od kmetijstva in turizma. Zato organi Združenega kraljestva domnevajo, da so na teh območjih tedenski zaslužki nižji od zaslužkov na otokih, ki trenutno uporabljajo odstopanje (463,0 GBP – 752,8 EUR).

Po podatkih, ki jih je zagotovil Urad Združenega kraljestva za državno statistiko, znaša bruto dodana vrednost na prebivalca na zadevnih območjih od 12 036 GBP (15 466,5 EUR) do 17 936 GBP (23 048 EUR) in je nižja od povprečja v Združenem kraljestvu, ki znaša 21 674 GBP (27 851,5 EUR) na leto.

Po navedbah organov Združenega kraljestva zaradi omejenih gospodarskih priložnosti na teh območjih v primerjavi z bolj urbaniziranimi območji Združenega kraljestva prihaja do izseljevanja aktivnega prebivalstva, kar je glavni razlog za stabilno stopnjo brezposelnosti, ki ne odraža nujno kakovosti življenja na teh območjih. V gospodarskem smislu ima nizka gostota prebivalstva na velikih geografskih območjih med drugim dva ključna učinka:

· povprečne razdalje med posameznimi storitvami in podjetji so zelo velike, tako da so relativno visoki tudi stroški prevoza za izvajanje osnovnih dejavnosti – tako za posameznike kot za podjetja,

· podjetja lahko na istem geografskem območju zajamejo manjšo populacijo, zato morajo na splošno zaračunavati višjo maržo na enoto, da ustvarijo dobiček iz omejenega prometa.

Poleg tega se je v preteklih letih več rafinerij v Združenem kraljestvu zaprlo. Zmanjšanje števila rafinerij je privedlo do večjega števila bencinskih črpalk, ki so od najbližje rafinerije oddaljene več kot 100 milj (160 km), to pa je povečalo stroške prevoza goriva na zadevna območja.

Razpoložljivost avtobusov na vseh zadevnih podeželskih območjih je precej nižja od povprečja za Veliko Britanijo ([6]). Poleg omejene uporabe vlakov na zadevnih območjih in pogoste uporabe avtomobilov kljub visokim cenam goriva na bencinskih črpalkah tudi to poudarja nujnost avtomobila kot prevoznega sredstva na teh območjih.

Storitve na odročnih in podeželskih območjih Združenega kraljestva, kakršna so izbrana območja, običajno oskrbujejo večja geografska območja kot tiste v urbanih naseljih, deloma zaradi nizke gostote prebivalstva na teh območjih. To pomeni, da so povprečne razdalje med posameznimi bivališči, naselji, storitvami in podjetji zelo velike, tako da so razmeroma visoki tudi stroški prevoza za izvajanje osnovnih dejavnosti. Potovanje od območja, ki ga pokriva poštna številka IV27, do najbližje samopostrežne trgovine standardne velikosti lahko na primer vključuje povratno potovanje do 135 milj (cca. 220 km).

Zgoraj opisani izzivi odražajo potrebo po uporabi avtomobila v vsakdanjem življenju prebivalcev izbranih območij in vpliv visokih cen goriva nanje. Združeno kraljestvo meni, da bi rabat na dajatev pomagal pri ohranjanju teh občutljivih in odročnih podeželskih skupnosti, tako da bi jih delno razbremenil teh zelo visokih življenjskih stroškov. Pomembno je, da se ti dejavniki ne obravnavajo ločeno, ampak kot kombinacija problemov, ki povzročajo dejanske socialne in ekonomske potrebe za rabat na navedenih območjih.

Uporaba ukrepa

V Združenem kraljestvu se trošarina za gorivo za cestna vozila zaračuna, ko gorivo zapusti rafinerijo, ob uvozu ali ob odhodu iz trošarinskega skladišča. Takrat je težko določiti količino goriva, namenjenega upravičenim območjem.

Zato se bo oprostitev izvajala na prodajnih mestih na upravičenih območjih, s čimer se bodo preprečila vsakršna tveganja preusmeritve goriva z nižjo stopnjo trošarine. Trgovci na drobno z gorivom na zadevnih območjih se bodo registrirali pri uradu za carine in trošarine Združenega kraljestva (HM Revenue and Customs) kot pooblaščeni trgovci na drobno, pri čemer bodo morali ceno litra goriva znižati za znesek oprostitve dajatve. Zato bodo upravičeni do rednega povračila dajatev s strani urada za carine in trošarine Združenega kraljestva, ki se obračuna na podlagi litrov prodanega goriva.

Upravičenci

Ukrep je namenjen posameznikom, vendar pa bo nižja cena veljala za vse nakupe, vključno s komercialnimi.

Vseh 27 bencinskih črpalk, ki bi lahko bile upravičenke sheme, je neodvisnih.

Argumenti organov Združenega kraljestva v zvezi z vplivom ukrepa na notranji trg

Organi Združenega kraljestva menijo, da navedeni ukrep ne bo vplival na pravilno delovanje notranjega trga.

Primerjava med cenami bencinskih črpalk, za katere bi veljalo predlagano znižanje davka v višini 50 GBP (64,3 EUR) na 1 000 litrov, in njihovimi najbližjimi konkurenti izven sheme:

za bencin se povprečna razlika v ceni zmanjša na 10 GBP (12,9 EUR). V povprečju bi bila območja, vključena v shemo, 10 GBP (12,9 EUR) dražja kot ustrezne najbližje črpalke izven sheme;

za dizelsko gorivo znaša povprečna razlika v ceni 6 GBP (7,7 EUR). V povprečju bi bila območja, vključena v shemo, 6 GBP (7,7 EUR) na 1 000 litrov cenejša kot ustrezne najbližje črpalke izven sheme.

Rabat bi črpalke, za katere bi veljal, razmeroma uskladil s črpalkami na sosednjih območjih, ki niso vključene v shemo. Zato se ne pričakuje, da bodo potrošniki spremenili vozne poti ali da se bodo črpalke na območjih, ki mejijo na upravičena območja, preselile na območja, zajeta v shemo. Poleg tega zaradi nizke gostote prebivalstva in oddaljenosti od velikih naselij, skupaj z znatnimi kapitalskimi stroški vzpostavitve novih bencinskih črpalk, selitev za bencinske črpalke kljub rabatu ne bi bila poslovno privlačna.

Veljavne določbe na področju, na katero se nanaša predlog

Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije.

Ocena ukrepa v skladu s členom 19 Direktive 2003/96/ES

Upoštevanje posebnih politik

Prvi pododstavek člena 19(1) Direktive se glasi:

„Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.“

Načrtovani ukrep Združenega kraljestva zajema znižanje trošarine za pogonska goriva, dobavljena na nekaterih delih njegovega ozemlja, opredeljenih s poštnimi številkami, in sicer PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48.

Cilj tega ukrepa je cene na bencinskih črpalkah na teh ozemljih približati povprečnim cenam v Združenem kraljestvu. Višji stroški na enoto in posledično višje cene na bencinskih črpalkah na teh območjih izhajajo iz višjih transportnih in distribucijskih stroškov ter manjše ekonomije obsega.

Skleniti je mogoče, da želja po uporabi nižje stopnje trošarine za pogonska goriva na zadevnih območjih zaradi njihovih posebnih gospodarskih in socialnih pogojev temelji na upoštevanju posebnih politik, zlasti kar zadeva socialno in regionalno politiko.

Usklajenost z drugimi politikami in cilji Unije

Cilj ukrepa je delno znižati višji strošek na enoto in s tem cene na bencinskih črpalkah na zadevnih območjih z neposredno oprostitvijo dajatve na prodajnih mestih.

Ukrep je omejen na to, kar je za to potrebno. Oprostitev je omejena predvsem na (razmeroma majhno) količino goriva, prodanega na območjih, celotna količina, ki se porabi na območjih z navedenimi poštnimi številkami, znaša manj kot 50 milijonov litrov na leto, kar pomeni 0,1 % skupne porabe goriva v Združenem kraljestvu.

Komisija ugotavlja, da se bo stopnja trošarine znižala za 50 GBP (64,3 EUR) na 1 000 litrov proizvoda. Cena goriva na navedenih izbranih območjih je za okoli 100 GBP (128,5 EUR) višja od povprečne cene goriva v preostalem Združenem kraljestvu. V zadnjem četrtletju leta 2012 so bile cene v teh krajih višje od najnižje cene na otokih, ki trenutno uporabljajo znižanje davka na podlagi Izvedbenega sklepa Sveta 2011/776/EU. Značilnosti cen teh krajev so podobne tistim na otokih, na katerih se uporablja znižanje davka. Oprostitev v višini 50 GBP (64 EUR) verjetno ne bo v celoti pokrila razlike med temi visokimi cenami in povprečjem v Združenem kraljestvu, bi pa posameznikom zagotovila delno nadomestilo za višjo ceno, ki jo morajo plačevati.

Končno, davčna obremenitev goriva, porabljenega na zadevnih geografskih območjih, bo kljub oprostitvi še naprej precej višja od najnižjih stopenj obdavčitve iz Direktive 2003/96/ES.

Zato se lahko sklene, da sicer zadevni ukrep pomeni znižanje davka na fosilna goriva, kar bi bilo načeloma treba kritično pregledati. Na podlagi posebnih geografskih in družbenih razmer se lahko šteje za sprejemljiv v širšem političnem okviru zdravstvenih, okoljskih, energetskih in prometnih politik Unije.

V opisanih okoliščinah se zdi ta ukrep sprejemljiv tudi ob upoštevanju pravilnega delovanja notranjega trga in potrebe po zagotavljanju poštene konkurence. Zlasti zaradi odročnosti območij, za katera se ukrep uporablja, in zmernega znižanja stopnje se ne pričakuje, da bo ukrep povzročil spremembe v porabi goriva zaradi večjega števila potrošnikov, ki prihajajo izven teh območij.

Obdobje uporabe ukrepa in razvoj okvira EU o obdavčitvi energije

Komisija predlaga, da se določi najdaljše obdobje uporabe v skladu z Direktivo 2003/96/ES, tj. šest let. To obdobje naj bi organom Združenega kraljestva omogočilo zbiranje informacij za oceno rezultatov ukrepa, podjetjem in potrošnikom, ki jim je ta ukrep namenjen, pa bi zagotovilo zadostno stopnjo gotovosti.

Pravila o državni pomoči

Po znižanju, ki ga načrtujejo organi Združenega kraljestva, se bo pri davčnih stopnjah za neosvinčen bencin in plinsko olje na zadevnih območjih še naprej upoštevala najnižja stopnja obdavčitve v skladu s členom 7 Direktive 2003/96/ES. Če ukrep izpolnjuje pogoje, ki so določeni v členu 44 Uredbe o splošnih skupinskih izjemah (Uredba (ES) št. 651/2014[7]), je ukrep posledično izvzet iz obveznosti predhodne priglasitve.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ta predlog temelji na zahtevi Združenega kraljestva in zadeva le to državo članico.

Zbiranje in uporaba strokovnih mnenj

Strokovno mnenje ni bilo potrebno.

Ocena učinka

Ta predlog se nanaša na dovoljenje eni sami državi članici na njeno lastno zahtevo.

3. PRAVNI ELEMENTI PREDLOGA

Načelo subsidiarnosti

Področje posredne obdavčitve, ki ga obravnava člen 113 Pogodbe o delovanju Evropske unije (PDEU), samo po sebi ni v izključni pristojnosti Evropske unije v smislu člena 3 PDEU.

Kljub temu izvajanje pristojnosti držav članic na tem področju strogo ureja in omejuje veljavna zakonodaja EU. V skladu s členom 19 Direktive 2003/96/ES je le Svet pooblaščen, da državi članici dovoli uvedbo nadaljnjih izjem ali znižanj, kot predvideva navedena določba. Države članice ne morejo prevzeti te naloge Sveta.

Predlog je zato v skladu z načelom subsidiarnosti.

Ker pa je ta predlog nezakonodajni predlog, zanj ne velja mehanizem pregleda iz Protokola št. 2 k PDEU, ki se uporablja samo za osnutke zakonodajnih aktov.

Načelo sorazmernosti

Predlog je v skladu z načelom sorazmernosti. Znižanje davka ne presega tega, kar je potrebno za doseganje zadevnega cilja (glej obravnavo vidikov notranjega trga in poštene konkurence zgoraj).

Izbira instrumentov

Predlagani instrumenti: izvedbeni sklep Sveta.

Člen 19 Direktive 2003/96 določa le to vrsto ukrepa.

4. PRORAČUNSKE POSLEDICE

Ta ukrep ne povzroča finančne ali upravne obremenitve Unije. Predlog zato ne vpliva na proračun Unije.

2015/0004 (NLE)

Predlog

IZVEDBENI SKLEP SVETA

o dovoljenju Združenemu kraljestvu, da v skladu z Direktivo 2003/96/ES uporabi diferencirane stopnje obdavčitve za pogonska goriva na nekaterih geografskih območjih

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije ([8]), zlasti člena 19 Direktive,

ob upoštevanju predloga Evropske komisije,

ob upoštevanju naslednjega:

(1) Z dopisom z dne 2. februarja 2014 je Združeno kraljestvo zaprosilo za dovoljenje za uporabo znižane stopnje trošarine za plinsko olje in neosvinčeni bencin v skladu s členom 19 Direktive 2003/96/ES na naslednjih geografskih območjih, ki so, kadar je to primerno, opredeljeni s poštno številko: IV54 (Strathcarron, Highland – Škotska), IV26 (Ullapool, Highland – Škotska), IV27 (Lairg, Highland – Škotska), NE48 (Hexham, Northumberland – Anglija), PH41 (Mallaig, Highland – Škotska), KW12 (Halkirk, Highland – Škotska), PA80 (Oban, Argyll and Bute – Škotska), PH36 (Acharacle, Highland – Škotska), IV22 (Achnasheen, Highland – Škotska), PA38 (Appin, Argyll and Bute – Škotska), PH23 (Carrbridge, Highland – Škotska), PH19 (Dalwhinnie, Highland – Škotska), IV21 (Gairloch, Highland – Škotska), LA17 (Kirkby-in-Furness, Cumbria – Anglija), EX35 (Lynton, Devon – Anglija), IV14 (Strathpeffer, Highland – Škotska), območje, ki ga zajema poštni kraj Hawes (v North Yorkshire – Anglija). Združeno kraljestvo je 3. junija in 17. septembra 2014 predložilo dodatne informacije in pojasnila.

(2) Na teh območjih so cene plinskega olja in neosvinčenega bencina višje od povprečnih cen na preostalem ozemlju Združenega kraljestva, zaradi česar so lokalni potrošniki goriva v slabšem položaju. Razlika v ceni izhaja iz dodatnih stroškov na enoto zaradi geografske lege območij, majhnega števila prebivalcev in dobave razmeroma majhnih količin goriva.

(3) Nižje stopnje obdavčitve bodo višje od najnižjih stopenj iz člena 7 Direktive 2003/96/ES.

(4) Glede na poseben značaj območij, za katera se ukrep uporablja, in zmernega znižanja stopenj obdavčitve, ki le delno odpravlja višje stroške na zadevnih geografskih območjih, ta ukrep ne bo povzročil nobenega nihanja, povezanega konkretno z dobavo goriva.

(5) Zato je ukrep sprejemljiv z vidika pravilnega delovanja notranjega trga in potrebe po zagotovitvi poštene konkurence ter združljiv z zdravstveno, okoljsko, energetsko in prometno politiko Evropske unije.

(6) V skladu s členom 19(2) Direktive 2003/96/ES mora biti vsako dovoljenje, odobreno na podlagi navedenega člena, strogo časovno omejeno. Da bi se zadevnim podjetjem in potrošnikom zagotovila zadostna stopnja gotovosti, bi se dovoljenje moralo dodeliti za obdobje šestih let. Če Svet na podlagi člena 113 Pogodbe uvede spremenjeni splošni sistem za obdavčitev energentov in dovoljenje iz tega sklepa glede na te spremembe ni več ustrezno, pa je treba za ohranitev nadaljnjega razvoja obstoječega pravnega okvira predvideti možnost, da ta sklep preneha veljati na dan začetka uporabljanja spremenjenih pravil.

(7) Ta sklep ne posega v uporabo pravil Unije o državni pomoči –

SPREJEL NASLEDNJI SKLEP:

Člen 1

1 Združenemu kraljestvu se dovoli uporaba nižjih stopenj obdavčitve neosvinčenega bencina in plinskega olja, dobavljenega za gorivo cestnim vozilom na naslednjih 17 območjih, opredeljenih s poštno številko, kadar je to primerno: IV54 (Strathcarron, Highland – Škotska), IV26 (Ullapool, Highland – Škotska), IV27 (Lairg, Highland – Škotska), NE48 (Hexham, Northumberland – Anglija), PH41 (Mallaig, Highland – Škotska), KW12 (Halkirk, Highland – Škotska), PA80 (Oban, Argyll and Bute – Škotska), PH36 (Acharacle, Highland – Škotska), IV22 (Achnasheen, Highland – Škotska), PA38 (Appin, Argyll and Bute – Škotska), PH23 (Carrbridge, Highland – Škotska), PH19 (Dalwhinnie, Highland – Škotska), IV21 (Gairloch, Highland – Škotska), LA17 (Kirkby-in-Furness, Cumbria – Anglija), EX35 (Lynton, Devon – Anglija), IV14 (Strathpeffer, Highland – Škotska), območje, ki ga zajema poštni kraj Hawes (v okrožju North Yorkshire – Anglija).

V izogib previsokim nadomestilom znižanje običajne nacionalne stopnje obdavčitve neosvinčenega bencina ali plinskega olja ne presega dodatnega stroška trgovine na drobno na teh geografskih območjih v primerjavi s povprečnim stroškom trgovine na drobno v Združenem kraljestvu, pri čemer ne sme presegati 50 GBP (64 EUR) na 1 000 litrov proizvoda.

2. Nižje stopnje obdavčitve morajo biti v skladu z zahtevami Direktive 2003/96/ES, zlasti z najnižjimi stopnjami obdavčitve iz člena 7 navedene direktive.

Člen 2

Ta sklep začne učinkovati z dnem uradne obvestitve. Uporablja se od 1. februarja 2015 in preneha veljati 31. januarja 2021.

Če Svet na podlagi člena 113 Pogodbe uvede spremenjeni splošni sistem za obdavčitev energentov in to dovoljenje glede na te spremembe ni več ustrezno, ta sklep preneha veljati na dan začetka veljavnosti pravil tega spremenjenega sistema.

Člen 3

Ta sklep je naslovljen na Združeno kraljestvo Velika Britanija in Severna Irska.

V Bruslju,

Za Svet

Predsednik

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije, UL L 283, 31.10.2003, str. 51.

[2] Poštno okrožje EX35 zajema dva poštna kraja – Lynton in Lynmouth. Oba poštna kraja bi bila upravičena do rabata.

[3] Vsi izračuni temeljijo na menjalnem tečaju z dne 1. oktobra 2014, tj. 0,77820 GBP za 1 EUR. Glej UL C 344, 2.10.2014.

[4] Izvedbeni sklep Sveta 2011/776/EU z dne 24. novembra 2011 o odobritvi Združenemu kraljestvu, da v skladu s členom 19 Direktive 2003/96/ES uporabi nižje stopnje obdavčitve za pogonska goriva, porabljena na Notranjih in Zunanjih Hebridih, Severnih otokih, otokih v ustju reke Clyde ter otokih Scilly (UL L 317, 30.11.2011, str. 34–35).

[5] Glej informacije Urada Združenega kraljestva za državno statistiko: http://www.nomisweb.co.uk/default.asp.

[6] Glej: https://www.gov.uk/government/statistical-data-sets/nts99-travel-by-region-and-area-type-of-residence.

[7] Uredba Komisije št. 651/2014/EU z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1–78).

[8] ) UL L 283, 31.10.2003, str. 51.